རྨ་ཆེན་རྫོང་།
རྒུ་རུ་དགོན་པ།
མཁན་བཀྲ་དོན། དང་པོ་ཆད་ཁུངས་ནི། འདི་ནས་ཡར་ལ་བགྲང་བའི་ལོ་ངོ་བརྒྱ་ཕྲག་འགའི་གོང་རོལ་དུ་རོང་ཆེན་ཨ་མྱེ་ལྷ་རྗེ་སྟོད་འདམ་གཞུང་ནས་སྨད་རེ་སྐོང་དུ་བྱོན་དུས་འཁོར་དུ་བླ་མ་རྣམ་པ་གསུམ་བཞུགས་པའི་གཅིག་ནི་ཚོ་སྡེ་འདིའི་མེས་པོ་སྔགས་འཆང་ཆེན་པོ་རྒུ་རུ་བླ་མ་ཞེས་པ་དེ་རེད།  ཁོང་གི་རུས་འཁོན་དང་གྲུབ་མཐའ་ས་སྐྱ་པ།  ཡི་དམ་ཕུར་བ།  སྲུང་མ་རྒྱལ་ལྷ་གུར་གསུམ་ཡིན་ལ།  འདས་ཆོག་ལ་ཀུན་རིག་དང་སྨན་ལྷ་གསུང་ཞིང་།  མངོན་སྤྱོད་ཀྱི་གཞུང་མ་འབུམ་དང་ཐུན་ཆེན་ཡིན་སྐད།  དེ་ཡང་བློན་ཆོས་བན་སྔགས་བརྒྱད་ཅུའི་ནང་དུ་རྒུ་རུ་བླ་མ།    སྒར་བ་བླ་མ།   སྐྱ་ར་བླ་མ་ཞེས་སྔགས་འཆང་ནུས་ལྡན་གསུམ་བཞུགས་པའི་གཅིག་ནི་འདི་ཚང་ཡིན་ལ།  རྒུ་རུའི་གཏམ་དཔེ་ལ།   གཏམ་མཁས་ནོ་ས་སྐྱ་འཁོན་ནས་ཆད་རྟགས།།  བུ་དཔའ་ནོ་རེ་སྐོངས་རོང་ནས་ཆད་རྟགས་།།  ཞེས་པ་འདིས་ཀྱང་ཆད་ཁུངས་གསལ་བོ་ཞིག་སྟོན་གི་འདུག དེ་ནས་རྒུ་རུའི་སྡེ་མིང་ཡིག་འབྲུ་གཉིས་པོ་འདི་ཡང་རྒུ་རུ་དང་།  དགུ་རུ།   སྒུར་རུ། རྒུ་རི་ཞེས་འབྲི་ཚུལ་འགའ་སྣང་ཞིང་།  ལ་ལས་རྒྱུ་མཚན་རེ་ཡང་བཀོད་འདུག་ཀྱང་དོན་ལ་གནས་པའི་དགོས་པ་མ་མཐོང་བས།  མཚོ་སྔོན་ཞིང་ཆེན་ནས་ཆོག་མཆན་ཐོབ་པའི་སྲིད་གཞུང་གི་སྒོ་རྟགས་ཀྱི་ཡི་གེ་རྒུ་རུ་ཞེས་་པ་འདི་བཀོད་སྤྱོད་བྱས་ན་དགག་བྱ་ལས་དགོས་པ་དབང་བཙན་པར་སྣང་། གཉིས་པ་རྒུ་རུ་སྤྱི་བའམ་དགོན་པ་བྱུང་ཚུལ་ནི།  གོང་དུ་སྨྲས་པའི་རྒུ་རུ་བླ་མའི་གདུང་སྲས་སྔགས་འཆང་བསྟན་པ་རྒྱལ་མཚན་གྱི་སྐུ་དུས་སུ་རྒུ་རུ་ཚོ་སྐོར་དེ་རོང་བོ་རེ་སྐོངས་ནས་སྐྱེས་བཏེགས་ཏེ་མཚོ་ཆེན་ཁྲི་ཤོར་རྒྱལ་མོའི་ལྷོ་ཕྱོགས་དང་རྨ་ཆེན་གངས་རིའི་གཡས་གཡོན་དུ་བསྡད།   དེ་དུས་བསྟན་པ་རྒྱལ་མཚན་གྱིས་སྔགས་པ་མང་པོ་བསྡུས་ཏེ་རྒུ་རུ་སྤྱི་བ་གསར་འཛུགས་བྱས་ནས་ཁོང་གིས་གཙོ་འགན་བཞེས་ཤིང་།  ཡབ་ཀྱིས་གནང་བའི་སྒྲུབ་ཐབས་མན་ངག་ཕྱག་ལེན་རྣམས་ཁོང་གིས་ཉམས་ལེན་བྱས་ཤིང་གཞན་ལ་རྒྱ་ཆེར་སྤེལ་བས་སྔགས་པ་ནུས་ལྡན་མང་པོ་བྱུང་ཞིང་།  ཁོང་ཉིད་གྲུབ་པ་ཐོབ་སྟེ་རྡོ་དཀར་གྱིས་གཏོར་མ་བཟོ་བ་དང་།   ལྕགས་ལ་མདུད་པ་རྒྱག་པ་སོགས་ཀྱི་རྫུ་འཕྲུལ་སྣ་ཚོགས་བསྟན།  ཕྲིན་ལས་སྤྱི་དང་ཁྱད་པར་དྲག་ལས་གྱི་མཐུ་ཁ་ཤིན་ཏུ་གཉན་པས་ཆེ་བཙན་ཀུན་གྱིས་བརྩི་བཀུར་བྱེད་པའི་ཡུལ་དུ་གྱུར་བས་བླ་དཔོན་གཅིག་གཅོག་གནང་། གསུམ་པ་སྔ་འགྱུར་རྙིང་མར་བསྒྱུར་རྗེས་ཀྱི་བསྟན་བདག་ཁྲི་རབས་དང་མཁན་རབས་ངོ་སྤྲོད་བྱེད་པ་ལ། དེ་ཡང་ཁྲི་རབས་དང་པོ་ནི། མདོ་མཁྱེན་བརྩེ་ཡེ་ཤེས་རྡོ་རྗེའི་སྐུ་སྲས།   ལྷ་ལུང་དཔལ་གྱི་རྡོ་རྗེའི་རྣམ་སྤྲུལ་འཇིགས་མེད་ངོ་མཚར་དཔལ་གྱི་རྡོ་རྗེ་ མཆོག་ཡིན་ལ།  ཁོང་ནི་མཁས་བཙུན་བཟང་གསུམ་གྱི་རྒྱན་བཟང་འཆང་ཞིང་འཆད་རྩོད་རྩོམ་གསུམ་ལ་མངའ་དབང་འབྱོར་བ་ཞིག་སྟེ།  མཁས་གྲུབ་གཉིས་ལྡན་གྱི་དགེ་བའི་བཤེས་གཉེན་ཆེན་པོ་རྡོ་གྲུབ་ཆེན་འཇིགས་མེད་འཕྲིན་ལས་འོད་ཟེར་དང་།   མདོ་མཁྱེན་བརྩེ་ཡེ་ཤེས་རྡོ་རྗེ།  འཇམ་དབྱངས་མཁྱེན་བརྩེའི་དབང་པོ།  མི་འགྱུར་ནམ་མཁའི་རྡོ་རྗེ།   དབང་ཆེན་དགྱེས་རབ་རྡོ་རྗེ།   རྒྱལ་སྲས་གཞན་ཕན་མཐའ་ཡས།  སྨྱོ་ཤུལ་མཁན་པོ་ལུང་རྟོགས་སོགས་ལས་མདོ་སྔགས་རིག་གནས་དང་བཅས་པ་གསན་སྦྱང་མཐར་ཕྱིན་སྐབས་རྡོ་གྲུབ་རྒན་གྱིས་ལུང་བསྟན་ནས་རྨ་ཆེན་གངས་ཁྲོད་ལ་ཕེབས་ནས་སྒེའུ་ཐུང་བྲག་ཁུང་དུ་སྐུ་མཚམས་ལ་བཞུགས་དུས་རྒུ་རུ་རྒྱལ་མཚན་གྱིས་མཇལ་བས་དད་པ་ཐོབ་སྟེ་རྩ་བའི་བླ་མར་བཀུར་ཞིང་རྒུ་རུ་སྤྱི་བ་ཡང་ཁོང་ལ་ཕུལ་བས་ཁོང་གིས་སྔ་འགྱུར་རྙིང་མ་བའི་ལུགས་སུ་བསྒྱུར་ཞིང་སྙིང་ཐིག་གོང་འོག་དང་ཀར་གླིང་ཞི་ཁྲོ།   བདུད་འདུལ་ཕུར་བ།  ཀློང་གསལ་ཆོས་སྐོར་སོགས་ཀྱི་དབང་ལུང་མང་པོ་སྤེལ་བར་གྲགས་མོད་བདུད་ཕུར་དང་ཀློང་གསལ་ཆོས་སྐོར་གྱི་བརྒྱུད་པ་ད་ལྟ་མི་སྣང་།  སྔགས་པ་དང་བཙུན་པ་གང་བྱེད་རང་མོས་ཡིན་པའི་སྲོལ་བཏོད།   ཁོང་ལ་གསུང་འབུམ་པོ་ཏི་བཅུ་གཉིས་བཞུགས་པ་སྤྱི་ལོ་༡༩༥༨་ལོར་གཏོར་སོང་བས་ད་ལྟ་ཐོར་བུ་ལས་མི་བཞུགས།   དགུང་ལོ་བདུན་ཅུ་ལྷག་ནས་སྐུ་གཤེགས། དགོན་བདག་ཁྲི་རབས་གཉིས་པ་ལྷ་ལུང་དཔལ་རྡོར་སྐུ་ཕྲེང་གསུམ་པ་པདྨ་གར་དབང་རོལ་བའི་རྡོ་རྗེ་ནི་བོང་སྟག་ཏུ་འཁྲུངས་པ་རྒུ་རུས་བླུས་ནས་གསེར་ཁྲིར་མངའ་གསོལ་བྱས།  རྟེན་སྔགས་འཆང་སྟེ་རྒུ་རུ་བླ་མ་ཐུབ་ཚེ་མཆོག་གི་སྐྱེད་ཡབ་ཡིན་ལ་དགོངས་གྲངས་ཉེར་གསུམ་སྐབས་དགོངས་པ་ཆོས་དབྱིངས་སུ་གཤེགས། དེའི་ཁྲི་ཚབས་པ་མ་ཅིག་ལབ་སྒྲོན་གྱི་སྲས་མོའི་སྤྲུལ་སྐུ་རྒུ་རུ་བླ་མ་ཆོས་མཛད་གྱིས་འཇིགས་མེད་ངོ་མཚར་དཔལ་གྱི་རྡོ་རྗེ་དང་། ཉག་བླ་བསོ་རྒྱལ་རིན་པོ་ཆེ་ལས་རྫོགས་པ་ཆེན་པོའི་ཕྱི་ནང་གསང་གསུམ་གྱི་མན་ངག་ཞུས་ནས་ཉམས་སུ་བླངས་བས་རྟོགས་པ་མཆོག་ལྡན་དུ་གྱུར། སྒེའུ་གཏེར་རིན་པོ་ཆེས་ལུང་བསྟན་ཏེ།  རྒྱ་ནག་རི་བོ་རྩེ་ལྔར་སོང་ནས་ཉམས་ལེན་བྱས་ན་འཇའ་ལུས་འོད་སྐུ་རུ་གྲོལ་བར་གསུངས་བས་དེར་འགྲོ་བར་རྩོམ་པ་ན།  རྫོགས་སྤྲུལ་ལྔ་བ་ཆེན་པོས་བཀག་ནས་ཁྱོད་མི་གཅིག་འཇའ་སྐུར་གྲོལ་བ་ལ་ངོ་མཚར་རྒྱུ་མི་འདུག  དེ་བས་དགོན་པ་འདིར་བདག་པོ་རྒྱོབ་དང་དེ་ལ་ངོ་མཚར་ཆེ་གསུངས་ནས། དགོན་པ་ལ་ཨོ་རྒྱན་བསམ་གཏན་ཆོས་གླིང་ཞེས་དགོན་མིང་གསོལ་ནས་གཏད་པས་བླ་མ་དཔལ་ རྡོར་གྱི་སྐུ་ཕྲེང་བཞི་བ་ཁྲི་སར་མ་འཁོད་བར་དུ་ཁྲི་ཚབས་མཛད་ཅིང་།  ཕྱི་ལོ་༡༩༥༨ ལོ་དགོངས་གྲངས་༩༧ སྟེང་ཐུགས་ཞིང་ཁམས་སུ་གཏད་དོ། དགོན་བདག་ཁྲི་རབས་གསུམ་པ་ལྷ་ལུང་དཔལ་རྡོར་སྐུ་ཕྲེང་བཞི་བ་ངག་དབང་དབྱངས་ཅན་མཆོག་ནི་རྫོགས་སྤྲུལ་ལྔ་པས་ངོས་བཟུང་ཐུགས་ཐག་བཅད། དར་མདོའི་ཟིལ་གནོན་དགྱེས་པ་རྡོ་རྗེ་དང་། རྒུ་རུ་ཨ་ཁུ་ཆོས་མཛད་བླ་མར་བསྟེན་ནས་ཀློང་སྙིང་ཆོས་སྐོར་ལ་ཉམས་ལེན་བྱས་པས་ རྟོགས་དགོངས་མཐོན་པོར་སླེབས་ནས་བསྟན་འགྲོར་སྨན་པའི་སྒང་དེར་སྤྱི་ལོ་༡༩༥༨ དང་འཕྲད་པས་ཁྲིམས་ཁང་དུ་བྱོན་ཞིང་༡༩༦༢ ལོར་ཟི་ལིང་ནས་སྐུ་གཤེགས་སོ།། དེའི་ཁྲི་ཚབས་པ་རྒུ་རུ་བླ་མ་དཀོན་མཆོག་ཆོས་འཕེལ་ནི། ཆུང་དུས་ནས་རྟོགས་ལྡན་ཆོས་མཛད་དང་།  མཁས་གྲུབ་གསང་ཆེན་དབང་ཕྱུག་བླ་མར་བསྟེན་ནས་ཀློང་སྙིང་དང་འཛིན་གྲོལ་ཆོས་སྐོར་ལ་ཉམས་ལེན་བྱས་པས་འགྲུབ་རྟགས་དུ་མ་བྱུང་།  ༡༩༥༨ ལོར་བཙོན་དུ་བཟུང་ཀྱང་ཟླ་བ་བརྒྱད་ཀྱིས་བཙོན་གྲོལ་ཐོབ།  ཕྱིར་ཕེབས་ནས་ཕྱུག་འཚོ་ཞོར་དུ་ལྐོག་ནས་ཉམས་ལེན་འཆད་མེད་དུ་བྱས། ༡༩༨༢ ལོར་དགོན་པ་ཆོས་སྒོ་ཕྱེས་དུས་ཁོང་གིས་དགོན་པའི་ཁྲི་ཚབས་དང་འགན་གཙོ་གཅིག་གཅོག་གནང་།  འདུས་པ་རྣམས་ལ་ཀློང་སྙིང་ཆོས་སྐོར་གྱི་དབང་ལུང་ཁྲིད་གསུམ་སྤེལ།  རྒུ་རུ་དགོན་པའི་རྟེན་དང་བརྟེན་པར་བཅས་པ་གསར་བཞེངས་གནང་། མེ་ཡོས་ལོའི་བོད་ཟླ་༡༢ པའི་ཚེས་༡༥ ཉིན་གྱི་ཕྱི་དྲོའི་ཆུ་ཚོད་ལྔ་བར་ཞབས་དཀྱིལ་དྲུང་དང་བཅས་དགོངས་པ་རྫོགས།  ཚེས་༡༨ ཉིན་གྱི་མཚན་མོའི་ཆུ་ཚོད་༡༡ ཙམ་ན་ཤངས་ནས་ཐིག་ལེ་དཀར་དམར་བབས་ཅིང་ཐུགས་དམ་ཡོངས་སུ་གྲོལ། ཉིན་དེ་དག་ལ་འཇའ་དང་།  འོད།  སྒྲ་བཅས་ངོ་མཚར་བའི་རྟགས་དུ་མ་ཐུན་མོང་གི་སྣང་ངོར་བསྟན་ལ། གདུང་བཞུས་དུས་རིང་བསྲེལ་འབུམ་ཕྲག་དུ་མ་དང་ཐུགས་ལྗགས་སྤྱན་གསུམ་ངོ་མཚར་ཅན་བབས། དགོན་བདག་ཁྲི་རབས་བཞི་བ་ལྷ་ལུང་དཔལ་རྡོར་སྐུ་ཕྲེང་ལྔ་བ་ཐུབ་བསྟན་གར་དབང་མཆོག་ནི་དིལ་མཁྱེན་རིན་པོ་ཆེ་དང་རྒུ་རུ་བླ་མ་ཐུབ་ཚེ་མཆོག་གིས་ངོས་བཟུང་ཐུགས་ཐག་བཅད་ཅིང་། མཚོ་སྔོན་ཞིང་ཆེན་སྲིད་གཞུང་ནས་ཆོག་མཆན་ཐོབ་སྟེ་དགོངས་ལོ་བཅོ་བརྒྱད་སྟེངཁྲི་ལ་་བཀོད་རྗེས།  པེ་ཅིང་དུ་ཡོད་པའི་བོད་བརྒྱུད་ནང་བསྟན་མཐོ་རིམ་སློབ་གླིང་དུ་གྲུབ་མཐའ་རིས་མེད་ཀྱི་དགེ་བའི་བཤེས་གཉེན་རྣམས་ལས་མདོ་སྔགས་རིག་གནས་སོགས་ལ་གསན་སྦྱང་ལོ་གཉིས་བྱས་པ་དང་།  དེ་ནས་སློབ་མཐར་ཕྱིན་རྗེས་རྫོགས་ཆེན་ཤྲི་སེང་ཆོས་གྲར་གསན་སྦྱང་ལོ་ཕྱེད་རིང་གཉིས་ཙམ་ལ་བྱས།  ཁྱད་པར་དུ་བླ་མ་དཀོན་མཆོག་ཆོས་འཕེལ་དང་།  རྡོ་སྤྲུལ་ཤེས་རབ་ཉི་མ། རྟོགས་ལྟན་བློ་གྲོས་རྒྱ་མཚོ། ཆོས་རྗེ་བསྟན་པའི་དབང་ཕྱུག་སོགས་ལས་ཐོབ་པའི་རྫོགས་པ་ཆེན་པོའི་ཕྱི་ནང་གསང་གསུམ་གྱི་ཆོས་སྐོར་རྣམས་ཉམས་བཞེས་གནང་བཞིན་བཞུགས་སོ།། གཞན་ཡང་གསར་བསྐོས་ལས་ཐོག་ཁྲི་བ་གསུམ་སྟེ། དང་པོ་སྤྲུལ་རིན་ཆེན་ནོར་བུ་དབང་རྒྱལ་ལགས་ནི་རྒུ་རུ་བླ་མ་ཐུབ་ཚེ་དང་།  དིལ་མགོའི་མཁྱེན་བརྩེ་རིན་པོ་ཆེ་སོགས་དམ་པ་དུ་མས་དབྱངས་གཅིག་གིས་རྒུ་རུའི་ཨ་ཁུ་ཆོས་མཛད་ཀྱི་སྤྲུལ་སྐུར་ངོས་འཛིན་གནང་། གཉིས་པ་དིལ་མཁྱེན་རིན་པོ་ཆེས་ཀ་ཐོག་མཁན་པོ་ངག་ཆུང་གི་སྤྲུལ་སྐུ་འཇིགས་མེད་རྡོ་རྗེ་ཞེས་པའི་མཚན་ཅན་དང་། གསུམ་པ་སྤྲུལ་པདྨ་རྡོ་རྗེ་ལགས་ནི་རྫོགས་ཆེན་ཀུན་བཟང་སྤྲུལ་སྐུས་གླིང་བླ་སྐུ་ཆུང་གི་སྤྲུལ་སྐུར་ངོས་འཛིན་གནང་བའོ།  །ཁོང་རྣམ་པ་གསུམ་གྱིས་རེས་བསྐོར་ནས་ལོ་རེ་བཞིན་ལས་ཐོག་ཁྲི་བའི་འགན་འཁུར་བཞིན་བཞུགས། དགོན་འདིའི་མཁན་རབས་ཐོགས་མ་མཁན་ཆེན་པདྨ་ཚེ་རིང་དང་། གཉིས་པ་མཁན་པོ་དབང་ཕྱུག    གསུམ་པ་མཁན་པོ་འཇམ་དབྱངས་ཆོས་འཕེལ།  བཞི་བ་མཁན་པོ་ཐུབ་བསྟན་བློ་གྲོས་དང་མཁན་པོ་ཡེ་ཤེས་རྒྱ་མཚོ་རྣམ་གཉིས་སོ།། གསུམ་པ་རྟེན་གསུམ་བཞུགས་བྱང་ལ། རྡོ་གྲུབ་རྒན་གྱི་མ་འོངས་ལུང་བསྟན་ལས།  སྨད་ཉིན་བྱེད་ཀྱི་ཟེར་ནུབ་མཐའ་འཁོབ་ཏུ།།  དཔལ་ཨོ་རྒྱན་གྱི་སྒྱུ་འཕྲུལ་ཟླ་དཀར་གཟུགས།།  ཚུལ་དེ་མཐུ་ཡིས་ཡུལ་དུས་ལྷ་མིའི་སྡེའི།།   ཁྱུ་ཀུ་མུ་དའི་ཚལ་ཆེན་རྒྱས་བཞིན་དགོད།  ཞེས་ལུང་གིས་ཟིན་པའི་ཨོ་རྒྱན་སྒྱུ་འཕྲུལ་ལྷ་ཁང་ཟླ་བ་དཀར་པོའི་གཟུགས་ཅན་དང་།    གཞན་འདུ་ཁང་ཉིས་ཐོག་ཅན་གཅིག།   བླ་སྒར་བཞི།  གྲ་ཁང་ལྔ་བཅུ།   བཤད་གྲ་དང་སྒྲུབ་གྲ།   མ་ཎི་དུང་འཁོར་སུམ་ཅུ།    ཕུར་བསྙེན་དུང་འཁོར་བཅུ་གསུམ།   ཡིག་བརྒྱ་དུང་འཁོར་གཉིས།   ཙཀྲ་དུང་འཁོར་སོགས་བཞུགས། བཞི་པ་རྒྱུན་ལྡན་དུས་མཆོད་ལ།  བོད་ཟླ་དང་པོའི་ཚེས་༡༠ ནས་ཟླ་༤ བའི་ཚེས་༢༥ བར་མ་ཎི་ཞག་བརྒྱ་ཞོར་ལ་ཆོས་ཁྲིད་སྣ་ཚོགས་བཞུགས།   བོད་ཟླ་༤བའི་ཚེས་༧ ནས་ཚེས་༡༥ བར་སེམས་བསྐྱེད་དུས་མཆོད།  ཟླ་༦ པའིཚེས་༧ ནས་༡༥ བར་ཞི་ཁྲོའི་དུས་མཆོད།  ཟླ་༧ པའི་ཚེས་༧ ནས་༡༥ བར་རྩ་གསུམ་ཚོགས་མཆོད།  ཟླ་༨ པའི་ཚེས་༡༣ ནས་༡༦ བར་སྨྱུང་གནས།  ཟླ་༡༢ པའི་ཚེས་༡༥ ནས་༡༨བར་བཟང་སྤྱོད་དུས་མཆོད་དང་།   ཚེས་༡༩ ནས་༢༩ བར་སྲུང་མའི་གསོལ་མཆོད་དང་ཕུར་སེང་ཁ་སྤྲོད་ཟློག་སྟོང་བཅས་སོ།  རེ་ཞིག་དེ་ཙམ་གྱིས་རྫོགས་པར་བྱས།